Un student italian, în vârstă de 26 de ani, s-a prăbuşit din senin pe un teren de fotbal din Arad, iar medicii sosiţi la faţa locului nu au mai putut face nimic pentru a-i salva viața.
"Intervenția SMURD Terapie Intensivă Mobilă a mers la ora 20:45 în zona Kaufland, la terenul de sport, unde un bărbat, cetățean italian, de 26 ani, era în șoc cardiorespirator la sosirea echipajelor. A fost declarat decesul de către medicul echipajului", a declarat purtătorul de cuvânt al ISU Arad, pentru Special Arad.
Trupul acestuia a fost transportat la Serviciul Județean de Medicină Legală, pentru efectuarea autopsiei și stabilirea cauzei decesului.
Tânărul venise din Italia pentru a studia la o universitate din Arad.
"Polițiștii arădeni au fost sesizați despre faptul că, pe un teren de sport din municipiu, un tânăr ar fi decedat în timp ce desfășura activități sportive. Acesta a fost identificat în persoana unui cetățean italian, de 26 de ani, care studia la o universitate din Arad", a transmis IPJ Arad.
Autoritățile au mai transmis că nu sunt suspiciuni cu privire la săvârșirea unei fapte penale.